Ngohe aromatawai: He huarahi pai mō te taiao

**Paerewa Paetae Tikanga ā-Iwi 91831**: Te tātari i ngā pāpātanga o tētahi take taiao ki te iwi taketake

Aronga: Tikanga ā-Iwi 3.6A v1

Whiwhinga: 4

**Te Horopaki**

E pupū ana te riri i Aotearoa mō te tuku i te paihana 1080 ki ō tātou nei waoku hei patu i ngā ngārara o te wā, arā, te paihamu, te kiore, te tia, te wīhara me ērā atu o ngā kīrearea e patu nei i ō tātou ngahere.

Ko tāu he whakaatu i ngā pāpātanga o ngā kīrearea ki te taiao me ngā huarahi e whakaritea nei hei urupare ki aua pāpātanga.

Ka whakarite pūrongo koe hei whakaahua i ngā hua o ō mahi rangahau.

Ka aromatawaingia tāu tātari i tēnei kaupapa tae atu ki tō whakaatu i tētahi huarahi rerekē e pai atu ai ngā hua mō te iwi.

**Hei Mahi**

Tuatahi nei me whai mōhiotanga ki te paihana o te 1080. I pēhea i uru ai ki te taiao o Aotearoa? He aha tana tino take? He aha ētahi o ōna pānga ki ngā momo wāhi o te motu i roto i te wā? Whakaritea ō mōhiotanga hei whakatakinga mō tō pūrongo.

Ka tātari i ngā pūtake o te ngangare nei, ā, ka rangahaua ngā tirohanga rerekē e pā ana ki te whakamahinga o te paitini 1080 (hei tauira, tō Papa Atawhai, tō te hapū, tō te iwi, tō te kaunihera ā-rohe, tō ngā kaiwhakangau me ērā atu rōpū e whai pānga ana ki tēnei kaupapa. Ko tāu he titiro ki ngā taha katoa o te kaupapa nei, ngā painga, ngā kinonga me ngā take e iri tonu ana i te rangi. Koia rā ka tino whakamārama i ngā pāpātanga katoa.

Hei ārahi i ō rangahau, me whakarite e koe ētahi pātai aronga pēnei i ēnei tauira:

* He pēhea te āhua o te ngaheri tēnei wā? He aha ngā tūkinotanga o ngā kīrearea ki te ngahere?
* He aha ētahi o ngā tirohanga, o ngā urupare a ngā rōpū rā ki te tuku i te 1080 ki ngā ngahere?
* He aha ētahi o ngā rautaki tiaki ngahere, atu i te paihana, e whakatairangatia ana e ngā rōpū nei? He aha ngā raraunga, ngā tātaritanga, aha atu, hei taunaki i te whaihua o ā rātou rautaki?

Ka mutu, kei a koe te tikanga mō te hanga me te āhua o tēnei aromatawai, engari me whakaaro ake i te tuhinga anake hei whakaatu i tō mōhiotanga. Āta whakaarohia ngā momo whakaputanga e āhei ana koe: te pūrongo, te kiriata, te whakaaturanga, te kauhau, aha atu, aha atu.

Taunakitanga: Tikanga ā-Iwi 91831 He huarahi pai mō te taiao

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| * Ka whakamārama i te pūtake o tētahi take taiao, ā, ka matapaki i ngā rōpū e rongo ana i ngā pāpātanga o taua take.
* Ka matapaki i ngā hua, me ngā urupare o te iwi ki taua take, ka taunaki ai.

*Hei tauira:** *Kua whakamārama i ngā pūtake (me ngā āhuatanga i hua ake) o te tipu o te kīrearea me ngā momo rautaki whakamahia ai hei tiaki i ngā ngahere.*
* *Kua matapaki i ngā momo rōpū e rongo ana i ngā pāpātanga o te horahora paihana (me te kore horahora paihana anō hoki) Raukūmara.*
* *Kua matapaki i ngā hua mō te taiao me te hapori, ā, kua matapaki hoki i ngā urupare o te iwi ki te tipu o te kīrearea me te horahora paihana.*
* *Kua taunaki i ō whakataunga.*
 | * Ka matapaki i ngā hua whānui o te take taiao.
* Ka whakamārama i ngā urupare o te iwi me ōna hua, ka āta taunaki ai.

*Hei tauira:** *Kua matapaki i ngā hua whānui mō te taiao me te hapori o te tipu o te kīrearea me te horahora paihana (me te kore horahora paihana anō hoki).*
* *Kua whakamārama i ngā urupare o te iwi ki te tipu o te kīrearea me te horahora paihana. Kua whakamārama hoki i ngā hua o ngā urupare, pai mai, kino mai.*
* *Kua āta taunaki i ō whakataunga.*
 | * Ka whakaatu i tētahi huarahi rerekē e pai atu ai ngā hua, ka āta taunaki ai.

*Hei tauira:** *Kua whakaatu i tētahi huarahi rerekē e pai atu ai ngā hua mō te iwi me te hapori whānui.*
* *Kua āta taunaki i ō whakataunga.*
 |